**Jautājums**

**Vai Banka, noslēdzot ar klientu atvasināto finanšu instrumentu darījumu, ir tiesīga nesagatavot un nesniegt klientam šā darījuma pamatinformācijas dokumentu (turpmāk – KID), ja klients – juridiska persona – saskaņā ar Bankas rīcībā esošo informāciju slēdz darījumu riska ierobežošanas nolūkā, nevis ieguldījuma mērķiem?**

**Atbilde**

Finanšu un kapitāla tirgus komisija (turpmāk – Komisija) norāda, ka Eiropas Parlamenta un Padomes Regulas (ES) Nr. 1286/2014 par komplektētu privāto ieguldījumu un apdrošināšanas ieguldījumu produktu (PRIIP) pamatinformācijas dokumentiem (turpmāk – PRIIP regulējums) ir tieši piemērojams Eiropas Savienības tiesību akts un neparedz Komisijai tiesības sniegt oficiālu tiesību normu skaidrojumu. Ņemot vērā minēto, Komisija vērš uzmanību – ja pēc šā Komisijas skaidrojuma sniegšanas Eiropas Komisija (turpmāk – EK) vai Eiropas finanšu uzraudzības iestādes kādā no saviem turpmāk publiskotajiem skaidrojumiem par PRIIP regulējumu prasību piemērošanu sniegs skaidrojumu, kas būs pretrunā ar Komisijas turpmāk pausto, tad Bankai saistošs ir EK vai Eiropas finanšu uzraudzības iestāžu skaidrojums.

Komisija vērš uzmanību, ka 17.11.2017. tikšanas laikā ar Latvijas Komercbanku asociācijas (turpmāk – LKA) pārstāvjiem, tika diskutēts par iespēju nepiemērot PRIIP regulējuma prasības tikai attiecībā uz tādiem atvasinātajiem finanšu instrumentiem kā valūtas *Forward* un *SWAP* ārpusbiržas darījumiem, nevis attiecībā uz visiem iespējamiem atvasināto finanšu instrumentu darījumiem, kurus klients var izmantot riska ierobežošanas nolūkā. Tāds sadalījums ir saistīts ar to, ka atbilstoši EK skaidrojumam par Finanšu instrumentu tirgus direktīvas (turpmāk – MiFID) ieviešanu, ja Bankas noslēgtais valūtas *Forward* darījums ar klientu nav saistīts ar ieguldījumu pakalpojumu sniegšanu, bet ar klienta saimniecisko darbību, tad šāds darījums tiek uzskatīts par tādu blakuspakalpojumu, uz kuru neattiecina MiFID prasības. EK   
skaidrojums (120.2. jautājums, 126. lpp.) ir pieejams interneta adresē: <http://ec.europa.eu/internal_market/securities/docs/isd/questions/questions_en.pdf>.

Komisijas ieskatā analoģiska pieeja jāpiemēro arī attiecībā uz valūtas maiņas *SWAP* darījumiem, jo valūtas *SWAP* veido divi darījumi: valūtas *Forward* un *SPOT* darījums. Attiecībā uz citiem atvasināto finanšu instrumentu veidiem MiFID minētais izņēmums nevar tikt piemērots, pat ja tie tiek izmantoti riska ierobežošanas nolūkā. Attiecīgi arī PRIIP regulējuma kontekstā tādi darījumi uzskatāmi par ieguldījumu.

Komisija pauž viedokli, ka saskaņā ar PRIIP regulējuma 6. panta 1. punktā minēto KID ir uzskatāms par pirmslīguma dokumentu, tātad nodrošināms privātajam ieguldītājam, kurš nav profesionāls ieguldītājs (neatkarīgi no juridiskās formas), pirms līguma noslēgšanas un saskaņā ar EK paziņojuma 2017/C 218/02 Pamatnostādnes attiecībā uz Eiropas Parlamenta un Padomes Regulas (ES) Nr. 1286/2014 par komplektēto privāto ieguldījumu un apdrošināšanas ieguldījumu produktu (PRIIP) pamatinformācijas dokumentiem piemērošanu (pieejams interneta adresē: http://eur-lex.europa.eu/legal-content/EN/ALL/?uri=OJ:C:2017:218:TOC) 16. punktā norādīto jāpublicē Bankas tīmekļa vietnē. Komisija vērš uzmanību, ka, tikai izpildoties visiem PRIIP regulējuma 13. panta 3. punktā minētajiem nosacījumiem, privātie ieguldītāji var tikt nodrošināti ar KID pēc darījuma noslēgšanas.

Ņemot vērā minēto, Komisija uzskata, ka Bankai jābūt izstrādātai stratēģijai par to, kādus darījumus ar ārpusbiržas atvasinātajiem finanšu instrumentiem tā piedāvās privātajiem ieguldītājiem ieguldījumu darbības mērķiem un kādus – riska ierobežošanas mērķiem. Ja valūtas *Forward* vai *SWAP* ārpusbiržas darījumus Banka piedāvās privātajiem ieguldītājiem gan ieguldījumu darbības mērķiem, gan riska ierobežošanas mērķiem, tad saskaņā ar PRIIP regulējumu KID jānodrošina pēc iespējas pirms attiecīgā līgumu noslēgšanas, izvēloties sagatavot vienu no EK Deleģētās regulas (ES) 2017/653, ar ko papildina Eiropas Parlamenta un Padomes Regulu (ES) Nr. 1286/2014 par komplektētu privāto ieguldījumu un apdrošināšanas ieguldījumu produktu (PRIIP) pamatinformācijas dokumentiem, nosakot regulatīvos tehniskos standartus attiecībā uz pamatinformācijas dokumentu noformējumu, saturu, pārskatīšanu un pārstrādāšanu un šādu dokumentu sniegšanas prasību izpildes nosacījumiem II nodaļā minētajām KID formām. Ja valūtas *Forward* vai *SWAP* ārpusbiržas darījumus Banka piedāvās privātajiem ieguldītājiem tikai riska ierobežošanas mērķiem, tad Komisijas ieskatā uz šādiem darījumiem neattiecas PRIIP regulējums.

Komisija vērš uzmanību, ka pēc 17.11.2017. tikšanās ar LKA pārstāvjiem Eiropas finanšu uzraudzības iestādes 20.11.2017. interneta adresē: <https://esas-joint-committee.europa.eu/Pages/Activities/Packaged-Retail-and-Insurance-Based-Investment-Products.aspx> ir publiskojušas papildu skaidrojumus par PRIIP regulējuma prasību piemērošanu, kur sadaļā "*Derivatives*" sniegts skaidrojums par to, kāda satura teksts jānorāda attiecīgajās KID sadaļās par ārpusbiržas atvasinātajiem finanšu instrumentiem, kur netiek pieprasīts privātajam ieguldītājam veikt sākotnējo ieguldījumu, piemēram, *SWAP* darījumiem.